ધ્રુવ ભટ્ટને જીવનભરની મજા પિંડવળનાં બે વર્ષોમાં આવી. એ પણ સમજાયું કે: જો અગવડમાં રહેવાને જ તમે મહાનતા ગણતા હો તો મહાન તો આ પ્રજા છે... ધ્રુવ ભટ્ટની આંતરિક સમૃદ્ધિમાં બહુ મોટો ફાળો આ વર્ષોનો છે. સહજતાથી જિવાયું, લખાયું, ગવાયું...છોકરાંવને બોલતા કરવાં હતાં. નક્કી કર્યું. આજે કંઇક બનવાનું ને કાલે પ્રાર્થનાસભામાં તેના અનુભવ કહેવાના. એકાદ વાક્ય પણ બોલવાનું જ. બનવાનું શું? કંઇ પણ, વાઘ-લાકડું-બાકસ-ફાનસ-સાઇકલ, કંઇ પણ આખો દિવસ બનવાનું. એમાં શિક્ષકોનોય વારો આવે. ધ્રુવભાઇનો વારો આવ્યો. છોકરાંવ કહે: 'દાદા, તું વાદળ બની જા...’ બની ગયા વાદળ. બીજે દિવસે સભામાં ધ્રુવ ભટ્ટે ગીત ગાતાં ગાતાં પોતાનાં વાદળપણાંના અનુભવ રજૂ કર્યા: